Bevelsraad vergader Dinsdag oor derde vlaagDie waarnemende minister van gesondheid, Mmamoloko Kubayi-Ngubane. (Argieffoto: GCIS) Die nasionale koronavirusbevelsraad (NCCC) vergader Dinsdag, waarna ŉ beter aanduiding van enige strenger inperkingsvlakke om die derde vlaag Covid-19-infeksies te stuit, gegee sal kan word. Mmamoloko Kubayi-Ngubane, waarnemende minister van gesondheid, wou Vrydag tydens ŉ mediavergadering egter nie veel uitbrei oor watter stappe dalk ingestel kan word om die groot golf infeksies in bedwang te bring nie. Die minister het gister ook vergader met die ministeriële advieskomitee oor Covid-19 nadat hulle verskeie ernstige kwessies geopper het wat dringende ingryping benodig. In hierdie stadium word die derde vlaag aangedryf deur duisende nuwe Covid-19-gevalle in Gauteng. “Daar kan egter geen gerustheid in ander provinsies wees nie; almal wys opwaartse kurwes en dit is onvermydelik dat die vlaag in Gauteng na die res van die land gaan oorspoel,” sê Kubayi-Ngubane. Volgens die minister wek voortgesette byeenkomste in Gauteng, ook dié na begrafnisse en betogings, groot kommer en kan dit moontlik die groot getalle infeksies veroorsaak. Sy sê daar word ondersoek ingestel waarom die virus so vinnig in Gauteng versprei – Donderdag is 9 521 nuwe gevalle in die provinsie bevestig, dit is sowat 59% van alle nuwe gevalle. Die minister sê daar is nie tans duidelike wetenskaplike bewyse dat ŉ spesifieke variant die nuwe infeksies aandryf nie. “Dit kan ŉ variant wees, of dit kan aan gedrag toegeskryf word.” Kubayi-Ngubane sê tot dusver is die sogenaamde Delta plus-variant, wat aanvanklik in Indië opgemerk is, nog nie in Suid-Afrika bevestig nie. In hierdie stadium is dit steeds die Beta-variant van die virus wat op tuisbodem opgemerk word. Volgens dr. Anban Pillay, direkteur-generaal van die departement, word die meeste gevalle tans in die binneland aangemeld, hoofsaaklik in Gauteng waar byna die hele provinsie op ŉ hoë infeksiesvlak is. Gauteng word gevolg deur Noordwes, waar beduidende stygings ook ondervind word, asook Mpumalanga en Limpopo. Oor die algemeen ondervind die meeste provinsies, met die uitsondering van die Noord-Kaap, waar die situasie oënskynlik begin stabiliseer het, tans toenames in gevalle. Pillay sê die afnames wat in die Noord-Kaap asook in die Vrystaat opgemerk word, word hopelik voortgesit omdat die provinsies die afgelope ruk volgehoue infeksies gehad het. Pillay sê in Gauteng is daar tans enorme druk op hospitaalbeddens en dat dit ŉ kwessie van tyd is voor ander provinsies in ŉ soortgelyke situasie is. In hierdie stadium is byna een uit elke vier toetse wat vir Covid-19 gedoen word positief, terwyl die syfer in ŉ stadium op een uit elke 20 gestaan het. Hy sê die getal beskikbare hospitaalbeddens, medisyne, suurstof en persoonlike beskermingstoerusting (PPE) wat beskikbaar is in alle provinsies word daagliks gemonitor.